બીજી વાત, દરેક હાઉસિંગ સોસાયટીમાં મૅનેજિગ કમિટી ખોટું કરતી-ગરબડવાળી જ હોય કે ડેવલપરો સાથે ભળી ગયેલી જ હોય એવું પહેલેથી જ માની લેવાની પણ જરૂર નથી, પણ એ કમિટી જે રીતે કામ આગળ વધારવાનો વ્યૂહ લે છે, કેવા ડેવલપરોને પોતાની યાદીમાં મૂકે છે, કેવી પ્રપોઝલ મેળવે છે, કેવા લાભ એના પરથી મેળવવાની ઑફર લાવે છે, સભ્યો સાથે કેટલી પારદર્શકતા રાખે છે, કેટલી હવામાં વાતો કરે છે, કેટલા દસ્તાવેજો સભ્યોને સર્ટિફાઈ કરીને આપે છે એ બાબતો કમિટીની ઇમેજ બનાવે છે, જેના પરથી સભ્યો તારણ કાઢી શકે છે. કો-ઑપરેટવિ કાનૂન પ્રમાણે જો કોઈ સભ્ય કમિટી પાસે કોઈ પણ પેપર માગે એ કમિટી આપવા માટે બંધાયેલી છે અને સભ્ય જ્યારે કોઈ પણ પત્રવ્યવહાર કરે ત્યારે તેને તાત્કાલિક પત્રનું ઍક્નૉલેજમેન્ટ આપવું પણ ફરજિયાત છે. સામાન્ય સંજોગોમાં આવા સમયે કમિટી કંઈ ગરબડ કરી રહી હોય અથવા કમિટીનો કોઈ વગદાર સભ્ય કે હોદ્દેદાર પણ કંઈ ખોટું કરવા જાય તો તેની સામે સોસાયટીની જાહેર સભામાં સવાલો થવા જોઈએ. કહેવાય છે કે આવું કરનાર વગદાર કમિટીના સભ્યો સોસાયટીના સભ્યોમાં ડિવાઇડ ઍન્ડ રૂલની નીતિ અપનાવી લેતા હોય છે; જેથી સામાન્ય સભ્યોમાં પરસ્પર સમજૂતી-વિશ્વાસ હોવાં પણ જરૂરી બને છે.